AQShdan Rossiyaga atalgan navbatdagi “jazo”, Shoyguning yangi topshirig'i haqida aytgan Qodirov va Rossiyadan “voz kechgan” xitoy

Rossiya qo'shinlarining Ukraina hududlariga bostirib kirishi ortidan boshlangan urush 24 fevraldan buyon davom etmoqda. Quyida 3 iyun kuni sodir bo'lgan mojaroga aloqador asosiy yangiliklarni taqdim etamiz.
NYT: AQSh Ukrainada musodara qilingan Rossiya qurollarini tekshiradi
AQSh Ukrainaga mamlakat qo'shinlari tomonidan qo'lga kiritilgan Rossiya qurollarini o'rganayotgan mutaxassislar guruhini jo'natdi, deb xabar berdi “The New York Times”. Nashrning yozishicha, guruh o'z faoliyati davomida Rossiya qurolli kuchlari qo'llagan qurol va o'q-dorilarda u yoki bu tarzda Amerika texnologiyalaridan foydalanilganini aniqlagan.
Maqolada ta'kidlanishicha, tadqiqotchilar Ukraina xavfsizlik xizmati tomonidan taklif qilingan. Ularning qo'liga tushgan qurollar orasida lazer masofa o'lchagichlari va qanotli raketalarni boshqarish qurilmalari bor.
Qodirov: “Shoygu Ukrainadagi maxsus operatsiya jarayonini tezlashtirishga qaratilgan choralarni qabul qildi”
Checheniston rahbari Ramzan Qodirov Rossiya mudofaa vaziri Sergey Shoygu bilan uchrashdi. Qodirovning so'zlariga ko'ra, Mudofaa vazirligi rahbari Ukrainadagi harbiy amaliyotlar doirasida uning borishini tezlashtiradigan yangi vazifalarni belgilab bergan.
“Sergey Kujugetovich keyingi taktikani takomillashtirishni nazarda tutuvchi yangi vazifalarni belgilab berdi. Ko'rilgan chora-tadbirlar hujumkor manyovrlar samaradorligini sezilarli darajada oshirish imkonini beradi, bu esa ‘maxsus operatsiya’ni tezroq o'tkazishga yordamlashadi”, — deb yozgan Checheniston rahbari o'zining Telegram kanalida.
Uning so'zlariga ko'ra, Sergey Shoygu jangovar harakatlarda qatnashayotgan chechen harbiylariga minnatdorchilik so'zlarini yetkazishni so'ragan. “Biz Ukrainada ‘maxsus operatsiya’ boshlangan birinchi kunlardanoq Rossiya Mudofaa vazirligining har tomonlama qo'llab-quvvatlashini his qilyapmiz”, — degan Ramzan Qodirov.
Moskva va Lugansk qardosh shaharlarga aylandi
Moskva meri Sergey Sobyanin Luganskga tashrif buyurib, Lugansk rahbari Leonid Pasechnik bilan uchrashdi. U yerda Moskva va Lugansk qardosh shaharlarga aylanganini ma'lum qilgan holda shaharni qayta tiklashga va'da berdi. Shuningdek, harbiy harakatlar oqibatlarini tezda bartaraf etish va shahar infratuzilmasini kuz-qish mavsumiga tayyorlash muhimligini qayd etdi.
Qardosh shaharlar — madaniyat va tarix bilan o'zaro tanishish maqsadida do'stona aloqalar o'rnatilgan shaharlardir. Bunday hamkorlik delegatsiyalar, ko'rgazmalar, adabiyotlar, shaharlar hayotiga oid filmlar almashishda namoyon bo'ladi.
AQSh Rossiya va Belarus bilan hamkorlik qilgan kompaniyalar uchun soliq “jazo”sini tayyorlamoqda
AQSh Kongressi Rossiya va Belarusda tadbirkorlik bilan shug'ullanuvchilar uchun soliqlarni oshirish to'g'risidagi qonun loyihasini ro'yxatga oldi. Bu haqda Ukraina Oliy Rada soliq qo'mitasi rahbarining birinchi o'rinbosari, deputat Yaroslav Jeleznyak o'zining Telegram kanalida ma'lum qildi.
“‘Soliq kodeksi orqali Ukrainani qo'llab-quvvatlash’ deb nomlangan qonun loyihasi mualliflari kongressmenlar Jared Golden, Don Bekon, Salud Karbaxal, Jim Berd va Adam Kinzingerdir”, — deydi Jeleznyak.
Uning so'zlariga ko'ra, qonun loyihasi tegishli kompaniyaning Rossiya va Belarusdagi faoliyati shirkatning Shimoliy Koreya, Eron, Suriya va Kubadagi faoliyati bilan tenglashtirilishini nazarda tutadi, bu esa avtomatik ravishda ushbu kompaniyalar uchun soliqlarning sezilarli darajada oshishini anglatadi.
Urush ochlik yoqasida turgan odamlar sonini 323 millionga yetkazadi — BMT
Rossiyaning Ukrainaga qarshi urushining davom etishi dunyoda ommaviy ocharchilikka olib kelishi mumkin — 323 millionga yaqin odam ochlik yoqasida qolishi taxmin qilinmoqda. Bu haqda BMTning Jahon oziq-ovqat dasturi rahbari Devid Bisli ma'lum qildi.
Uning so'zlariga ko'ra, so'nggi yillarda dunyoda oziq-ovqat muammosi yanada og'irlashgan. Sababi koronavirus pandemiyasi, xarajatlarning ko'payishi va, albatta, dunyoning oziq-ovqat yetkazib beruvchisi bo'lgan Ukrainadagi urushdir.
xitoy G'arb sanktsiyalari tufayli Rossiyaga yordam berishdan bosh tortmoqda — “The Washington Post”
Yaqinda Rossiya ikki marta iqtisodiy yordam so'rab xitoyga murojaat qildi, ammo G'arb sanktsiyalari tufayli rad javobini oldi. Bu haqda “The Washington Post” xabar berdi.
Qayd etilishicha, Kreml yaqinda Pekinga iqtisodiy yordamning yangi shakllarini taklif qilish iltimosi bilan ikki marta murojaat qilgan. Agentlik manbalarga tayanib, gap “savdo majburiyatlari”, shuningdek, moliyaviy va texnologik yordam haqida ketayotganini bildirgan.
“xitoy Ukrainadagi vaziyat va Rossiyaga qarshi noqonuniy sanktsiyalar bo'yicha o'z pozitsiyasini aniq bildirdi. Biz mushkul ahvolni (Rossiyadagi — tahr.) tushunamiz, lekin bu muloqotda o'z holatimizni e'tiborsiz qoldira olmaymiz. xitoy har doim xitoy xalqi foydasiga harakat qiladi”, — degan manba.
xabar qilinishicha, xitoy yetakchisi Si Tszinpin o'zining eng yaqin maslahatchilariga sanktsiyalarni buzmagan holda Rossiyani moliyaviy jihatdan qutqarish yo'llarini topishni buyurgan.